efsyn.gr

Τον δρόμο για την επέλαση των τουρκικών δυνάμεων στη Συρία, αφήνοντας στο έλεος τους Κούρδους, που επί χρόνια ήταν σύμμαχοί τους στην περιοχή, άνοιξαν οι ΗΠΑ αποσύροντας -σύμφωνα με συγκλίνουσες πηγές- ήδη τις δυνάμεις τους απ’ τα σύνορα Τουρκίας – Συρίας.

«Οι αμερικανικές δυνάμεις δεν τήρησαν τις δεσμεύσεις τους και απέσυραν τις δυνάμεις τους από τις περιοχές στα σύνορα με την Τουρκία και η Τουρκία ετοιμάζεται τώρα για μια επιχείρηση εισβολής στη βόρεια και ανατολική Συρία», αναφέρεται σε ανακοίνωση των Συριακών Δημοκρατικών Δυνάμεων (SDF), συμμαχίας Κούρδων και Αράβων μαχητών, εναντίον του «Ισλαμικού Κράτους». Παράλληλα, οι Κούρδοι της Συρίας προειδοποίησαν για μια μείζονα επανεμφάνιση της τζιχαντιστικής οργάνωσης «Ισλαμικό Κράτος».

«Υπήρξαν διαβεβαιώσεις από τις Ηνωμένες Πολιτείες Αμερικής ότι δεν θα επέτρεπαν οποιαδήποτε τουρκική στρατιωτική επιχείρηση εναντίον της περιοχής», δήλωσε ο εκπρόσωπος των SDF Κίνο Γκάμπριελ σε συνέντευξη στο δίκτυο al-Hadath TV.

Οι SDF ήταν «πλήρως δεσμευμένες» στην υπό την εγγύηση των ΗΠΑ συμφωνία για έναν «μηχανισμό ασφαλείας» στη συνοριακή περιοχή, πρόσθεσε.

«Όμως η ανακοίνωση (των ΗΠΑ) σήμερα ήταν ένας αιφνιδιασμός και μπορούμε να πούμε ότι είναι μια πισώπλατη μαχαιριά στις SDF», είπε.

Το Συριακό Παρατηρητήριο Ανθρωπίνων Δικαιωμάτων ανακοίνωσε επίσης πως οι αμερικανικές δυνάμεις έχουν αποχωρήσει από την περιοχή ανάμεσα στις πόλεις Τελ Αμπιάν και Ρας αλ-Άιν.

«Επίθεση ανά πάσα στιγμή»

Την αποχώρηση των αμερικανικών στρατευμάτων ανακοίνωσε και ο Τούρκος πρόεδρος, λέγοντας πως η τουρκική επίθεση στη βόρεια Συρία μπορεί να εξαπολυθεί ανά πάσα στιγμή.

«Είναι μια φράση την οποία επαναλαμβάνουμε συνεχώς: μπορεί να μπούμε (στη Συρία) οποιαδήποτε νύκτα χωρίς προειδοποίηση. Δεν υπάρχει θέμα να ανεχθούμε περισσότερο τις απειλές που προέρχονται απ' αυτές τις τρομοκρατικές οργανώσεις», είπε ο Τούρκος πρόεδρος σε δημοσιογράφους στην Άγκυρα, πριν αναχωρήσει για μια επίσκεψη στη Σερβία.

Η Τουρκία είναι πολύ πιθανό να περιμένει ωστόσο μέχρι οι στρατιώτες των ΗΠΑ να αποσυρθούν από την περιοχή προκειμένου να αποτραπεί «οποιοδήποτε ατύχημα», δήλωσε στο Reuters υψηλόβαθμος Τούρκος αξιωματούχος και εξέφρασε την εκτίμηση πως μπορεί να πάρει μια εβδομάδα.

Η Τουρκία είναι αποφασισμένη να καθαρίσει τα σύνορά της με τη Συρία από τους μαχητές και να εγγυηθεί την ασφάλεια της χώρας αυτής, δήλωσε σήμερα ο Τούρκος υπουργός Εξωτερικών Μεβλούτ Τσαβούσογλου, μετά τη χθεσινή ανακοίνωση του Λευκού Οίκου που άναβε το «πράσινο φως» για την τρίτη τουρκική εισβολή στη Συρία.

«Από την έναρξη της κρίσης στην Συρία, υποστηρίζαμε την εδαφική ακεραιότητα της Συρίας και θα συνεχίσουμε να το κάνουμε και στο εξής. Είμαστε αποφασισμένοι να προστατεύσουμε τη δική μας (...) ασφάλεια καθαρίζοντας την περιοχή αυτή από τους τρομοκράτες», σημείωσε ο Τσαβούσογλου στο Twitter και πρόσθεσε: «Θα συμβάλουμε στην ειρήνη και την σταθερότητα στη Συρία».

Στο μεταξύ, όπως δήλωσε στο Reuters Αμερικανός αξιωματούχος, οι Ηνωμένες Πολιτείες ενημέρωσαν σήμερα τον διοικητή των υπό κουρδική διοίκηση Συριακών Δημοκρατικών Δυνάμεων πως οι αμερικανικές δυνάμεις δεν θα τις υπερασπιστούν πουθενά έναντι των επικείμενων τουρκικών επιθέσεων.

Ο Αμερικανός αξιωματούχος επιβεβαίωσε πως οι αμερικανικές δυνάμεις αποχώρησαν από τις δύο πόλεις στη βορειοδυτική Συρία, κατά μήκος των τουρκικών συνόρων, ενώ οι άλλες αμερικανικές δυνάμεις στην περιοχή εξακολουθούν προς το παρόν να βρίσκονται στις θέσεις τους, δήλωσε ο αξιωματούχος.

Παρέμβαση από ΟΗΕ, Ρωσία και Ε.Ε.

Ο ΟΗΕ δήλωσε σήμερα πως «προετοιμάζεται για το χειρότερο» και ότι είναι «σε επαφή με όλα τα μέρη» επί του πεδίου.

«Δεν ξέρουμε τι θα συμβεί (...) Προετοιμαζόμαστε για το χειρότερο», δήλωσε ο Πάνος Μουμτζής, συντονιστής ανθρωπιστικών υποθέσεων του ΟΗΕ για τη Συρία, στη διάρκεια συνέντευξης Τύπου στη Γενεύη.

Ο κ. Μουμτζής είπε πως προτεραιότητες του ΟΗΕ είναι να διασφαλίσει ότι η τουρκική επίθεση δεν θα προκαλέσει νέες μετακινήσεις πληθυσμών, ότι δεν θα παρεμποδιστεί η ανθρωπιστική πρόσβαση και ότι δεν θα υπάρχουν περιορισμοί στην ελευθερία μετακίνησης στην περιοχή.

Ο ΟΗΕ διαθέτει ένα σχέδιο έκτακτης ανάγκης προκειμένου να ανταποκριθεί στα νέα βάσανα των πολιτών, όμως «ελπίζει πως δεν θα χρησιμοποιηθεί», πρόσθεσε.

Πρέπει να διαφυλαχθεί η εδαφική ακεραιότητα της Συρίας, επανέλαβε σήμερα ο εκπρόσωπος του Κρεμλίνου Ντμίτρι Πεσκόφ, επισημαίνοντας πως η Μόσχα γνωρίζει ότι η Τουρκία συμμερίζεται τη θέση αυτή της Ρωσίας.

"Ελπίζουμε ότι οι Τούρκοι συνάδελφοί μας θα μείνουν προσηλωμένοι σε αυτή τη θέση σε όλες τις περιστάσεις", σημείωσε ο Ρώσος κυβερνητικός αξιωματούχος.

Ο Πεσκόφ επανέλαβε επίσης τη θέση της Μόσχας ότι όλες οι ξένες στρατιωτικές δυνάμεις "με παράνομη παρουσία" θα πρέπει να εγκαταλείψουν τη Συρία.

Έκκληση για ηρεμία στη βόρεια Συρία απηύθυνε και η Ευρωπαϊκή Ένωση, προειδοποιώντας πως οι νέες μάχες στην περιοχή το πιθανότερο να οδηγήσουν περισσότερους ανθρώπους στον ξεριζωμό.

Η εκπρόσωπος της Κομισιόν, Μάγια Κοτσίγιαντσιτς, δήλωσε σήμερα πως η Ε.Ε. παραμένει δεσμευμένη στην «ενότητα και εδαφική ακεραιότητα» της Συρίας.

Η Ευρωπαία αξιωματούχος τόνισε ακόμη πως: «με αφορμή την ανακοίνωση που έγινε από την Τουρκία και τις ΗΠΑ σχετικά με την εξέλιξη της κατάστασης, μπορούμε να επιβεβαιώσουμε πως ενώ αναγνωρίζουμε τις βάσιμες ανησυχίες της Τουρκίας, η Ε.Ε. εξαρχής έχει ξεκαθαρίσει πως κάθε βιώσιμη κατάσταση δεν θα επέλθει με στρατιωτικά μέσα».

Τις ανησυχίες της εξέφρασε και η Γερμανία για την κατάσταση στη βόρεια Συρία. Η Ουλρίκε Ντέμερ, εκπρόσωπος της καγκελαρίου Άνγκελα Μέρκελ, δήλωσε σήμερα πως η στρατιωτική επέμβαση «θα μπορούσε να οδηγήσει σε περαιτέρω κλιμάκωση στη Συρία και να συμβάλει σε μια συνεχιζόμενη αποσταθεροποίηση της χώρας». Προειδοποίησε επίσης για ανθρωπιστικές συνέπειες.

Τραμπ: Οι Κούρδοι πήραν τεράστια ποσά

Την απόφασή του να αποσυρθούν τα αμερικανικά στρατεύματα προκειμένου να ανοίξει τον δρόμο για τα τουρκικά, υπερασπίστηκε ο Αμερικανός πρόεδρος.

«Οι Κούρδοι πολέμησαν μαζί μας», έγραψε από τη μία ο Ντόναλντ Τραμπ στο Twitter και παράλληλα τόνισε πως «πληρώνονταν τεράστια χρηματικά ποσά και εξοπλισμό για να το κάνουν αυτό».

Ο Τραμπ είπε ακόμη πως είναι πια καιρός να φέρουμε στην πατρίδα τα αμερικανικά στρατεύματα και συμπλήρωσε: «θα πολεμήσουμε εκεί που είναι προς όφελός μας και θα πολεμήσουμε μόνο για να νικήσουμε».

Ο Αμερικανός πρόεδρος ανέφερε επίσης ότι εναπόκειται στην περιοχή να αποφασίσει τι θα κάνει με τους αιχμάλωτους μαχητές του ISIS.

Συνομιλίες Ερντογάν - Τραμπ

Ο Λευκός Οίκος ανακοίνωσε αργά χθες, Κυριακή, πως η Τουρκία θα προχωρήσει σύντομα στη στρατιωτική επιχείρηση που σχεδιάζει από καιρό στη βόρεια και την ανατολική Συρία για να δημιουργήσει αυτό που αποκαλεί «ασφαλή ζώνη» και πρόσθεσε πως οι αμερικανικές δυνάμεις δεν θα στηρίξουν την επιχείρηση αυτή ούτε θα εμπλακούν σ' αυτή.

Προηγήθηκε η συνομιλία μεταξύ του Ντόναλντ Τραμπ και του Ρετζέπ Ταγίπ Ερντογάν για τη σχεδιαζόμενη «ζώνης ασφαλείας», για την οποία ο Τούρκος πρόεδρος σημείωσε ότι είναι αναγκαία προκειμένου να εξαλειφθεί η απειλή από την «τρομοκρατική» για τον ίδιο οργάνωση PKK-YPG.

Σύμφωνα με την τουρκική προεδρία, Τραμπ και ο Ερντογάν συμφώνησαν να συναντηθούν τον επόμενο μήνα στην Ουάσινγκτον, έπειτα από πρόσκληση του πρώτου.

Όπως δήλωσε σήμερα στους δημοσιογράφους ο Ερντογάν, σχεδιάζει να επισκεφθεί την Ουάσινγκτον για να συναντηθεί με τον Τραμπ μέσα στο πρώτο δεκαπενθήμερο του Νοεμβρίου, προσθέτοντας πως οι συνομιλίες μεταξύ Τούρκων και Αμερικανών αξιωματούχων για το θέμα θα συνεχισθούν. Είπε πως θα συζητήσουν σχέδια για την «ασφαλή ζώνη» και πρόσθεσε πως στη διάρκεια της επίσκεψης αυτής ελπίζει να επιλύσει τη διένεξη γύρω από τα μαχητικά αεριωθούμενα F-35.